अभी साक्छर भारत के तहत कार्यक्रम चलत हावय। जेमा हर गांव, पंचायत म सौ फीसदी सिक्छित गांव बनत हावय। जेन गांव सौ फीसदी साक्छर होगे हावय तिंहा के साक्छर मन सिरिफ दस्तखत भर करत हावयं अउ अपन आप ल सिक्छित समझत हावयं। ओमन परिक्छा उतीर्ण कर डरे हावयं। अइसना काबर?
सिक्छित होय के बाद पढ़ई बंद कर दिन, पढ़ई बंद होगे तब सब भुलागे। साक्छरता मिसन दुवारा, अउ राज्य संसाधन केन्द्र दुवारा बहुत अकन पुस्तक देय गे हावय। सिक्छा केन्द्र म रस्सी म ये पुस्तक मन टंगाय हावय। फेर पढ़े म कोनो ल रुचि नइए काबर? प्रेरक के कमी हो सकथे जेन ह अपन बात ल सही ढंग ले नई रख सकत हावय। या फेर प्रेरक स्वयं समझ नई सकत हावय के कइसे नवसाक्छर मन ल आगू पढ़ाय जाय।
जेन पुस्तक केन्द्र म देय गे हावय वो मन उंखर जिनगी ले जुरे हावय। कानून मानना चाही, स्वास्थ्य के जानकारी अंधविश्वास ले दूरिहा लेगथे। ये पुस्तक मन ल सब ल पढऩा चाही। पशु पालन, मुर्गी पालन, मछली पालन के उपयोगी पुस्तक हावय। खेती-किसानी संबंधित जानकारी, गन्ना, काजू के खेती, फूल के खेती, कइसे करे जाय। लोककथा, परीकथा सब कुछ हावय। निदान के संग मनोरंजन के घलो धियान रखे गे हावय। प्रेरक ल प्रेरना देना जरूरी हावय। ये पे्ररणा नवसाक्छर तक पहुंचही तभे साक्छर मन अपन दस्तखत ले बाहिर के दुनिया ल जान सकही। रोज ओमन ल केन्द्र म आना चाही या फेर लाना चाही।
प्रेमचंद के छोटे-छोटे सरल हिन्दी भासा के कहिनी घलो रखे गे हावय। येला पढ़ के समाज अउ परिवार के प्रति परेम के भावना आही। समाज ल जाने के मौका मिलही साहित्य बने हो ही तभे नवसाक्छर ओला पढ़ही। साहित्य बने बावय, कइसना हावय येखर जानकारी प्रेरक दिही या फेर समाज के कोनो भी मनखे दे सकथे, जेन ल नवसाक्छर पढय़। अइसने रोज-रोज, नवा-नवा जानकारी पढ़े ले उंखर साक्छरता बने रइही अउ पढ़े म रुचि आही। इही रुचि ह ओमन ल अउ आगू बढ़हीं। सतत् सिक्छा जरूरी हावय ओखर स्वरूप कुछु भी होवय, दैनिक अखबार भी हो सकथे।
-सुधा वर्मां
hne_Deva hne_Deva hne_Deva hne_Deva mai_Deva